කිලිනොච්චියේ හා හෝමාගම පාසල් දරුවන් තුළ දිගුකල් පවතින මිතුදමක් ගොඩනැංවීම මෙන්ම ඔවුන් අතර සහජීවනය හා සමාදානය ඇති කිරීම අරමුණු කොට ගෙන මීපේ කළමනාකරණ පුහුණු මධ්‍යස්ථානයේ පැවැති ‘දෙනුවර මිතුරෝ’ කඳවුරු මාලාව පසුගිය දා සාර්ථකව නිමාවට පත්විණි.අධ්‍යාපන අමාත්‍යාංශය හා මදර් ශ්‍රී ලංකා පදනම එක්ව මෙම කඳවුරු මාලාව දින 5 ක් පුරා පැවැත් වූ අතර මෙම කඳවුරට කිළිනොච්චියේ පාසල් 10 ක් හෝමාගම පාසල් 10ක අධ්‍යාපනය ලබන සිසුහු 200 ක් සහභාගි වූහ.‘දෙනුවර මිතුරෝ’ කඳවුරේ පවත්වන ලද විවිධ ක්‍රියාකාරකම් හා දේශන විවිධ ජනවර්ගයන් හා ආගම් නියෝජනය කළ මෙම දරුවන් අතර සබඳතාවයන් ගොඩනැංවීමට ඉවහල් වී තිබිණ.මෙහි දේශන පැවැත්වීමට විවිධ ගිහි පැවිදි විද්වතුන් සහභාගි වූ අතර මෙම දේශනවලදී සෑම ආගමකටම ගරු කිරීමේ වැදගත්කම පැහැදිලි කෙරුණි.මෙහිදී සසුන්ට යෝග හා භාවනා, ගීත, නැටුම්, ක්‍රීඩා, විකට ඇඳුම්, චිත්‍ර ආදී ක්‍රියාකාරකම් රැසකට දායක වීමට අවස්ථාව ලැබුණු අතර කඳවුර අවසන් දිනයේ දී දරුවන්ට ඔවුන්ගේ අත්දැකීම් පිළිබඳව නිදහසේ අදහස් දැක්වීමට අවස්ථාව ලැබිණි.භාෂා ගැටලුව නිසා සන්නිවේදනය තරමක් අපහසු වුවද කඳවුර පැවැති කාලයේ දී තමන් දැඩි සතුටින් සිටි බව මෙයට සහභාගී වූ සිසු සිසුවියෝ ප්‍රකාශ කළහ.මෙහිදී අදහස් දැක්වූ මීගොඩ මහ විදුහලේ 11 වැනි වසරේ ඉගෙනුම ලබන දුලාජ් සචින්ත සිසුවා ප්‍රකාශ කළේ දෙනුවර මිතුරෝ වැඩසටහන අප අතර සහයෝගය, සහජීවනය හා සාමය ඇති වන්නට ඉවහල් වූ බවයි.භාෂාමය ගැටලුව තිබුණත් මිතුරන්ට කිවයුතු දේ වෙනත් ආකාරවලින් හෝ කියාගන්නට හැකි වූ බවත් පැවසු එම සිසුවා මේ මිතුදම ඉදිරියට පවත්වාගෙන යාමට කටයුතු කරන බවද කීවේය.මෙහිදී අදහස් දැක්වූ කිලිනොච්චියේ ශාන්ත තෙරේසා කාන්තා ෂද්‍යාලයේ අනුෂා විජේකුමාර් ශිෂ්‍යාව -අපි කොළඹ එද්දී බයෙන් ආවත් මේ වැඩසටහනට සම්බන්ධ වුණාට පස්සේ බය නැතිවුණා.